Klimaatsverandering bekyk ná brande in S-Kaap | Netwerk24
Deur Jackie Kruger 21 April 2019 10:17
Die uitwerking van klimaatsverandering gaan onder die soeklig kom by 'n seminaar van die Garden Route Environmental Forum (GREF) om die verwoestende brande op 7 Junie 2017 in Knysna in die Suid-Kaap te herdenk.
Brande voor en na 2017 dui op 'n kwesbare gebied wat sukkel met klimaatsverandering en risiko's weens droogte, veldbrande en 'n aanhoudende verlies van biodiversiteit en natuurlike omgewing, sê Monde Stratu, munisipale bestuurder van die Garden Route-distriksmunisipaliteit, in 'n verklaring.
Oorblyfsels van 'n eiendom in Knysna Heights ná die brande van 7 Junie 2017.
Volgens Stratu is die doelwit om pogings te ondersteun sodat die distrik beter voorbereid is op klimaatsverandering en dit die hoof kan bied.
Cobus Meiring van die GREF-sekretariaat sê natuurrampe op 'n ongekende skaal soos die brande in die Outeniekwaberge in Oktober 2018, en meer onlangs die tropiese sikloon, Idai, wat skade veroorsaak het in Beira, Mosambiek, moet as 'n wekroep dien vir gemeenskappe en owerhede dat klimaatsverandering 'n realiteit is en dat niemand daarteen bestand is nie.
Volgens Meiring is weerlose gemeenskappe soos dié in die Groot en Klein Karoo blootgestel aan die langtermyn-nagevolge van verlengde droogtetydperke en boere wat hul bedrywighede staak, wat daartoe lei dat die gemeenskappe haweloos gelaat word.
By die seminaar sal daar onder meer gekyk word na navorsing en die ontwikkeling van 'n strategie om die risiko vir brande in die gebied te verminder, asook ander bestaande maatreëls en toekomstige beplanning. Meer besonderhede oor die seminaar sal binnekort bekend gemaak word.